4.11.2022
RO
Jurnalul Oficial al Uniunii Europene
C 421/39
ANEXA 2
Exemplu de finanțare cumulativă pentru alte instrumente care fac obiectul gestiunii directe (programul Europa digitală) Finanțarea sinergică legată de programul „Centrele europene de inovare digitală în cadrul programului Europa digitală” Centrele europene de inovare digitală reprezintă o investiție comună a UE și a statelor membre, precum și a țărilor asociate din cadrul programului Europa digitală.
Acest lucru se reflectă în procesul de selecție în două etape descris în programul Europa digitală [Regulamentul (UE) 2021/694 al Parlamentului European și al Consiliului].
În primul rând, statele membre selectează entitățile candidate și elaborează o listă restrânsă a acestora.
Din această listă, într-o a doua etapă, Comisia selectează entitățile care vor constitui rețeaua de centre europene de inovare digitală.
Selecția se bazează pe criterii legate de relevanță, punere în aplicare și impact, dar și pe obiective legate de acoperirea geografică, sectorială și tehnologică, precum și de bugetul disponibil pentru fiecare țară.
Programul Europa digitală cofinanțează granturi selectate cu maximum 50 %, iar statele membre pot cofinanța partea rămasă prin FEDR.
(Acestea pot utiliza, de asemenea, alte finanțări naționale publice sau private).
Acest exemplu practic explică principalele etape necesare pentru finanțarea sinergică a unui centru european de inovare digitală prin utilizarea programului Europa digitală și FEDR.
Potrivit estimărilor Comisiei, aproximativ 70 de „acțiuni conexe” de punere în aplicare a centrelor europene de inovare digitală vor proceda astfel.
Întrucât fiecare centru european de inovare digitală va avea o bază regională, se cunoaște autoritatea de management care va fi responsabilă din partea gestiunii partajate.
Pasul 1 – Pregătirea.
Ordonatorul de credite responsabil (RAO) va coordona și va coopera cu autoritatea de management responsabilă de acțiunea din cadrul fondului care face obiectul gestiunii partajate, în special pentru a asigura coordonarea ratelor de finanțare, astfel încât finanțarea combinată să nu depășească 100 % din costurile eligibile estimate. — DG CONNECT a organizat o reuniune cu statele membre implicate în aceste acțiuni conexe și cu autoritățile lor de management pentru a explica pe deplin procesul.
Pasul 2 – Corelarea celor două acțiuni.
Acțiunea de gestiune directă va fi desemnată „acțiune sinergică”, fie în timpul pregătirii grantului (GAP), fie după semnarea grantului, prin intermediul unei modificări a grantului.
Acțiunea de gestiune partajată va fi asociată acțiunii de gestiune directă (de exemplu, prin SM-AM-Număr cerere de propuneri-Număr proiect). — Acest aspect este prevăzut în procesul de pregătire a granturilor și a fost, de asemenea, anunțat în documentul privind cererea de propuneri.
Pasul 3 – Semnarea grantului și prefinanțarea.
Beneficiarul va semna două acorduri de grant separate (1): grantul care face obiectul gestiunii directe și grantul care face obiectul gestiunii partajate.
Autoritățile care acordă ajutorul se vor asigura că ratele de finanțare combinate nu depășesc 100 % din costurile eligibile.
Perioada de eligibilitate, durata proiectului, perioadele de raportare și termenele pentru aprobarea celor două granturi ar trebui, de asemenea, să fie coordonate de autoritățile care acordă ajutorul în cea mai mare măsură posibilă. — Plățile de prefinanțare în temeiul acordului de grant care face obiectul gestiunii directe vor fi efectuate în modul obișnuit.
Plățile în avans se vor efectua în cadrul grantului care face obiectul gestiunii partajate, în cazul în care acest lucru este prevăzut de normele naționale aplicabile.
(1) Denumit „documentul care stabilește condițiile acordării sprijinului” pentru gestiunea partajată, în conformitate cu articolul 73 alineatul (3) din RDC.